Ego Gaufridus, dominus Sancti-Verani, notum fieri volo presentibus et futuris quod abbas Regniacensis, Galo nomine, et totus conventus fecerunt me participem omnium orationum suarum et beneficiorum que fierent in Domino. Concesserunt etiam mihi, ad peticionem meam, quod pro salute mea, quamdiu vixero, cantabunt missam de Sancto-Spiritu, per annos singulos ubi continentur CCCLXVI misse; et post mortem meam, missam pro defunctis. Ego autem, respectu divini amoris, et pro anima mea, remisi ecclesie Regniacensi, et concessi in elemosina octo solidos censuales et dimidium et tres sestercias avene, quas pro grangia de Villa-Sicca et tenementis ejus mihi annuatim debebant, et decimas vinearum suarum de Sancto-Prisco, perpetuo, libere possidendas, et partem meam census de vinea de Malevaus. Ut autem ista rata et firma in pace perpetua, et absque ulla contradictione habeantur, super majus altare Regniaci, in presentia tocius conventus, ego et frater meus Hugo, obtulimus, et jure perhenni concessimus. Hec omnia laudavit uxor mea Agnes. Ut igitur hec ad memoriam posterorum plenarie perveniant, presenti scripto commendari et sigillo proprio volui confirmari.